**Otavă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ah, ce gingașă-i otava

Când vrea talpa descălțată

Să se curețe de-otrava

Din adidași îmbibată.

Parcă aș călca pe ape

Verzi și fără de lucire

Și așa mi-s de aproape

Sentimente de-ndârjire.

A căzut cândva sub coasă

Avântarea înălțimii,

Iar acum și mai frumoasă

E-n acordul prospețimii.

„ Nedreptate! Nedreptate!”

Au strigat din rădăcină

Firele ce-au fost tăiate

Din căldură și lumină.

Dar n-au cântărit în vaier

Ce durere au adâncă,

Ci și-au aruncat în aer

Situația din brâncă.

Au găsit puteri în inimi

Și o-nțelepciune mută:

Ajutor nu le-a da nimeni,

Numai Dumnezeu ajută!

Și cu rugă și Credință

Au pornit din nou asaltul

Ca din stări de neputință

Să acapere înaltul.

Merg pe-otavă și-n rușine

Inima oftând mă-ntreabă:

„ Oare noi - eu și cu tine -

Ce nu ascultăm de iarbă?

Ce nu ascultăm copacii,

Norii, Soarele și Luna

Să ne închinăm în pace

Domnului întotdeauna?!”

Victor Bragagiu